Nowy poskitk socialnje słabym pod jednej třěchu z Budyskej taflu
Budyšin (CS/SN). Tak mjenowany měnjenski wobchod su wčera na Budyskej Fabrikskej čo. 50 wotewrěli. Tam poskićeja košle, bluzy, kabaty a pulowry runje tak kaž T-shirty. W 70 kwadratnych metrow wulkej rumnosći nadeńdźeš tohorunja domjacu nadobu, črije, hrajki a wjele dalšeho.
Wosebitosć měnjenskeho wobchoda je, zo tam ludźom twory bjez pjenjez přewostajeja. Štóž chce „nakupować“, měł wěcy, kotrež hižo njetrjeba, sobu přinjesć a smě sej za to něšto noweho wupytać. A hišće dalše wuměnjenje ma so spjelnić: Kupc dyrbi socialny pas města Budyšina wobsedźeć. Přetož poskitk noweho měnjenskeho wobchoda ma předewšěm socialnje słabym zmóžnić, na přijomne wašnje drastu abo domjacu nadobu dóstać. Na dźěło w měnjenskim wobchodźe su so žony, kotrež so wo njón staraja, dołhodobnje w projekće Powołanskeho dalekubłanskeho skutka (BFW) přihotowali. Wone pochadźeja wšitke ze statow něhdyšeho Sowjetskeho zwjazka, hłownje z Kazachstana. Na wčerawšim oficialnym wotewrjenju wobchoda so štyri z tychle žonow wobdźělichu.
pol_Latn szl_Latn szl_Latn